CELEX: 32008R0696
Language: el
Date: 2008-07-23 00:00:00
Title: Κανονισμός (ΕΚ) αριθ. 696/2008 της Επιτροπής, της 23ης Ιουλίου 2008 , περί λεπτομερών κανόνων εφαρμογής του κανονισμού (ΕΚ) αριθ. 104/2000 του Συμβουλίου όσον αφορά την επέκταση σε μη μέλη ορισμένων κανόνων που θεσπίζονται από οργανώσεις παραγωγών στον τομέα της αλιείας (Κωδικοποιημένη έκδοση)

24.7.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 195/6
            
         
      ΚΑΝΟΝΙΣΜΌΣ (ΕΚ) αριθ. 696/2008 ΤΗΣ ΕΠΙΤΡΟΠΉΣ
   
   της 23ης Ιουλίου 2008
   περί λεπτομερών κανόνων εφαρμογής του κανονισμού (ΕΚ) αριθ. 104/2000 του Συμβουλίου όσον αφορά την επέκταση σε μη μέλη ορισμένων κανόνων που θεσπίζονται από οργανώσεις παραγωγών στον τομέα της αλιείας
   (Κωδικοποιημένη έκδοση)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 104/2000 του Συμβουλίου, της 17ης Δεκεμβρίου 1999, για την κοινή οργάνωση αγορών στον τομέα των προϊόντων αλιείας και υδατοκαλλιέργειας (1), και ιδίως το άρθρο 7 παράγραφος 10,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1886/2000 της Επιτροπής, της 6ης Σεπτεμβρίου 2000, για θέσπιση λεπτομερών κανόνων του κανονισμού (ΕΚ) αριθ. 104/2000 του Συμβουλίου όσον αφορά την επέκταση σε μη μέλη ορισμένων κανόνων που υιοθετήθηκαν από οργανώσεις παραγωγών στον τομέα της αλιείας (2), έχει τροποποιηθεί επανειλημμένα (3) και ουσιωδώς. Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση του εν λόγω κανονισμού.
            
         
               (2)
            
            
               Είναι αναγκαίο να καθοριστούν κριτήρια για την αξιολόγηση του βαθμού αντιπροσωπευτικότητας των οργανώσεων παραγωγών στον τομέα της αλιείας, των οποίων οι κανόνες προτείνεται να επεκταθούν σε μη μέλη. Τα κριτήρια αυτά θα πρέπει να περιλαμβάνουν τόσο την αναλογία των συνολικών ποσοτήτων των σχετικών ειδών που διατίθεται στο εμπόριο από τα μέλη της οργάνωσης και την αναλογία των αλιέων στην σχετική περιοχή οι οποίοι είναι μέλη της οργάνωσης. Είναι επίσης αναγκαίο να οριστούν ειδικά κριτήρια στον τομέα της υδατοκαλλιέργειας όσον αφορά την αντιπροσωπευτικότητα.
            
         
               (3)
            
            
               Για την εναρμόνιση της εφαρμογής των μέτρων αυτών, θα πρέπει να καθοριστούν οι κανόνες παραγωγής και εμπορίας που είναι δυνατόν να επεκταθούν σε μη μέλη στους τομείς της αλιείας και της υδατοκαλλιέργειας. Για τον ίδιο σκοπό, θα πρέπει να καθοριστεί το στάδιο στο οποίο εφαρμόζονται οι εν λόγω επεκτεινόμενοι κανόνες.
            
         
               (4)
            
            
               Θα πρέπει να καθοριστεί μία ελάχιστη περίοδος εφαρμογής των σχετικών κανόνων προκειμένου να διατηρηθεί μία ορισμένη σταθερότητα όσον αφορά τους όρους εμπορίας των αλιευτικών προϊόντων.
            
         
               (5)
            
            
               Τα κράτη μέλη που αποφασίζουν να καταστήσουν υποχρεωτικούς του κανόνες που υιοθετούνται από οργάνωση παραγωγών, υποχρεούνται να τους υποβάλουν στην Επιτροπή για εξέταση. Ως εκ τούτου, είναι αναγκαίο να προσδιοριστούν οι πληροφορίες που πρέπει να κοινοποιούνται στην Επιτροπή.
            
         
               (6)
            
            
               Είναι αναγκαίο για τα κράτη μέλη και την Επιτροπή να δημοσιεύουν πληροφορίες σχετικά με την επέκταση κανόνων οι οποίοι θα μπορούσαν να επηρεάσουν τον τομέα.
            
         
               (7)
            
            
               Οποιεσδήποτε τροποποιήσεις των κανόνων που επεκτείνονται σε μη μέλη θα πρέπει να υπόκεινται στις ίδιες απαιτήσεις κοινοποίησης προς την Επιτροπή καθώς και δημοσίευσης όπως η αρχική επέκταση.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προϊόντων αλιείας,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Οι δραστηριότητες παραγωγής και εμπορίας μιας οργάνωσης παραγωγών στον τομέα της αλιείας θεωρούνται επαρκώς αντιπροσωπευτικές στην περιοχή στην οποία προτείνεται επέκταση των κανόνων εάν:
   
               α)
            
            
               η εμπορία από την οργάνωση παραγωγών ή από τα μέλη της των ειδών στα οποία εφαρμόζονται οι κανόνες αντιπροσωπεύει συνολικά πλέον του 65 % των ποσοτήτων που διατίθενται στο εμπόριο, και
            
         
               β)
            
            
               ο αριθμός αλιέων σε σκάφη, τα οποία διαχειρίζονται τα μέλη της οργάνωσης παραγωγών, υπερβαίνει το 50 % του συνολικού αριθμού των αλιέων που είναι εγκατεστημένοι στην περιοχή, στους οποίους προβλέπεται η εφαρμογή των κανόνων.
            
         2.   Για τους σκοπούς της εφαρμογής της παραγράφου 1 στοιχείο α) λαμβάνονται υπόψη οι ποσότητες που διατέθηκαν στο εμπόριο κατά τη διάρκεια του προηγουμένου έτους εμπορίας.
   3.   Για τον υπολογισμό του ποσοστού που αναφέρεται στην παράγραφο 1 στοιχείο β) οι αλιείς επί σκαφών ολικού μήκους μικρότερου ή ίσου προς δέκα μέτρα λαμβάνονται υπόψη κατ’ αναλογία της σχέσης μεταξύ των ποσοτήτων που διατέθηκαν στο εμπόριο από τους εν λόγω αλιείς και των συνολικών ποσοτήτων που διατέθηκαν στο εμπόριο στην εν λόγω περιοχή.
   4.   Οι δραστηριότητες παραγωγής και εμπορίας μιας οργάνωσης παραγωγών στον τομέα της υδατοκαλλιέργειας, όπως αυτή ορίζεται στο άρθρο 3 στοιχείο δ) του κανονισμού (ΕΚ) αριθ. 1198/2006 του Συμβουλίου (4), θεωρούνται επαρκώς αντιπροσωπευτικές στην περιοχή στην οποία προτείνεται επέκταση των κανόνων εφόσον η παραγωγή από την οργάνωση παραγωγών ή από τα μέλη της των ειδών στα οποία προβλέπεται η εφαρμογή των κανόνων αντιπροσωπεύει συνολικά πλέον του 40 % των ποσοτήτων που παράγονται.
   5.   Για την εφαρμογή των διατάξεων της παραγράφου 4 λαμβάνεται υπόψη η ποσότητα που παρήχθη κατά τη διάρκεια του προηγούμενου έτους εμπορίας.
   Άρθρο 2
   1.   Οι κανόνες παραγωγής και εμπορίας που αναφέρονται στο άρθρο 7 παράγραφος 1 στοιχείο α) του κανονισμού (ΕΚ) αριθ. 104/2000 περιλαμβάνουν τα ακόλουθα στοιχεία:
   
               α)
            
            
               την ποιότητα, το μέγεθος ή το βάρος και την παρουσίαση των προϊόντων που διατίθενται προς πώληση·
            
         
               β)
            
            
               τη δειγματοληψία, τους περιέκτες που χρησιμοποιούνται για την πώληση, τη συσκευασία και τη σήμανση, καθώς και τη χρήση πάγου·
            
         
               γ)
            
            
               τους όρους της πρώτης διάθεσης στην αγορά, οι οποίοι μπορεί να περιλαμβάνουν κανόνες για την ορθολογική διάθεση της παραγωγής με στόχο τη σταθεροποίηση της αγοράς.
            
         2.   Στον τομέα της υδατοκαλλιέργειας, οι κανόνες που αναφέρονται στην παράγραφο 1 μπορούν να περιλαμβάνουν μέτρα που αφορούν τη διάθεση ιχθιδίων ή παρεμβάσεις σε άλλα στάδια του κύκλου ζωής των ειδών ιχθυοκαλλιέργειας στα οποία προβλέπεται η εφαρμογή των κανόνων, και ιδίως διατάξεις σχετικές με τη συγκομιδή ή την αποθήκευση, περιλαμβανομένης της κατάψυξης, ενδεχόμενης πλεονασματικής παραγωγής.
   Άρθρο 3
   Η ελάχιστη περίοδος εφαρμογής των κανόνων που πρόκειται να επεκταθούν σε μη μέλη ανέρχεται σε 90 ημέρες.
   Άρθρο 4
   Όταν κράτος μέλος αποφασίζει να επεκτείνει ορισμένους κανόνες που θεσπίζονται από οργάνωση παραγωγών σε μη μέλη, η κοινοποίηση προς την Επιτροπή που αναφέρεται στο άρθρο 7 παράγραφος 3 του κανονισμού (ΕΚ) αριθ. 104/2000 περιλαμβάνει τουλάχιστον:
   
               α)
            
            
               το όνομα και τη διεύθυνση της σχετικής οργάνωσης παραγωγών·
            
         
               β)
            
            
               όλες τις πληροφορίες που απαιτούνται προκειμένου να αποδειχθεί ότι η οργάνωση είναι αντιπροσωπευτική, ιδίως σε σχέση προς τα κριτήρια που αναφέρονται στο άρθρο 1 του παρόντος κανονισμού·
            
         
               γ)
            
            
               τους σχετικούς κανόνες·
            
         
               δ)
            
            
               την αιτιολόγηση των κανόνων, παραθέτοντας κατάλληλα δικαιολογητικά στοιχεία·
            
         
               ε)
            
            
               τη γεωγραφική περιοχή στην οποία πρόκειται να καταστούν υποχρεωτικοί οι κανόνες·
            
         
               στ)
            
            
               τη διάρκεια εφαρμογής των κανόνων·
            
         
               ζ)
            
            
               την ημερομηνία έναρξης ισχύος.
            
         Άρθρο 5
   Τα κράτη μέλη δημοσιεύουν τους κανόνες, που αποφάσισαν να καταστήσουν υποχρεωτικούς, οκτώ τουλάχιστον ημέρες πριν από την έναρξη ισχύος τους.
   Άρθρο 6
   Οποιαδήποτε τροποποίηση των κανόνων που επεκτάθηκαν σε μη μέλη υπόκεινται στις διατάξεις των άρθρων 4 και 5.
   Άρθρο 7
   Η Επιτροπή δημοσιεύει στην Επίσημη Εφημερίδα της Ευρωπαϊκής Ένωσης τις αποφάσεις με τις οποίες κηρύσσει άκυρες επεκτάσεις των κανόνων, δυνάμει της δεύτερης περίπτωσης του δεύτερου εδαφίου του άρθρου 7 παράγραφος 3, και του άρθρου 7 παράγραφος 5, του κανονισμού (ΕΚ) αριθ. 104/2000.
   Άρθρο 8
   Ο κανονισμός (ΕΚ) αριθ. 1886/2000 καταργείται.
   Οι αναφορές στον καταργούμενο κανονισμό θεωρούνται ότι γίνονται στον παρόντα κανονισμό και διαβάζονται σύμφωνα με τον πίνακα αντιστοιχίας που εμφαίνεται στο παράρτημα ΙΙ.
   Άρθρο 9
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Ιουλίου 2008.
      
         
            Για την Επιτροπή
         
         
            Ο Πρόεδρος
         
         José Manuel BARROSO
         
      
   
   
      (1)  ΕΕ L 17 της 21.1.2000, σ. 22. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1759/2006 (ΕΕ L 335 της 1.12.2006, σ. 3).
   
      (2)  ΕΕ L 227 της 7.9.2000, σ. 11. Κανονισμός όπως τροποποιήθηκε με τον κανονισμό (ΕΚ) αριθ. 1812/2001 (ΕΕ L 246 της 15.9.2001, σ. 5).
   
      (3)  Βλέπε παράρτημα Ι.
   
      (4)  ΕΕ L 223 της 15.8.2006, σ. 1.
   
      ΠΑΡΑΡΤΗΜΑ Ι
      Καταργούμενος κανονισμός με την τροποποίησή του
      
                  Κανονισμός (ΕΚ) αριθ. 1886/2000 της Επιτροπής
               
               
                  (ΕΕ L 227 της 7.9.2000, σ. 11)
               
            
                  Κανονισμός (ΕΚ) αριθ. 1812/2001 της Επιτροπής
               
               
                  (ΕΕ L 246 της 15.9.2001, σ. 5)
               
            
   
      ΠΑΡΑΡΤΗΜΑ ΙΙ
      Πίνακας αντιστοιχίας
      
                  Κανονισμός (ΕΚ) αριθ. 1886/2000
               
               
                  Παρών κανονισμός
               
            
                  Άρθρο 1
               
               
                  Άρθρο 1
               
            
                  Άρθρο 2
               
               
                  Άρθρο 2
               
            
                  Άρθρο 3
               
               
                  Άρθρο 3
               
            
                  Άρθρο 4
               
               
                  Άρθρο 4
               
            
                  Άρθρο 5
               
               
                  Άρθρο 5
               
            
                  Άρθρο 6
               
               
                  Άρθρο 6
               
            
                  Άρθρο 7
               
               
                  Άρθρο 7
               
            
                  Άρθρο 8
               
               
                  —
               
            
                  —
               
               
                  Άρθρο 8
               
            
                  Άρθρο 9
               
               
                  Άρθρο 9
               
            
                  —
               
               
                  Παράρτημα Ι
               
            
                  —
               
               
                  Παράρτημα ΙΙ